Predkladacia správa

Na rokovaní vlády Slovenskej republiky dňa 21. novembra 2001 bolo uznesením vlády SR č. 1099 k odpočtu plnenia úloh uznesení vlády SR č. 363/2001 a 366/2001 k 30. septembru 2001 v bode C.4 uložené ministrovi práce, sociálnych vecí a rodiny v spolupráci s ministrom financií, ministrom vnútra  a ministrom zdravotníctva pravidelne polročne predkladať na rokovanie vlády informačnú správu zameranú na vyhľadávanie a potieranie nelegálnej práce. 

Informácia je zameraná na organizačné a legislatívne východiská vyhľadávania a potierania nelegálnej práce a hodnotí poznatky  orgánov inšpekcie práce a príslušných ministerstiev. Vzhľadom na to, že hlavným nositeľom úloh v oblasti kontroly nelegálnej práce sú orgány inšpekcie práce sústavy Národného inšpektorátu práce, informácia je zameraná v rozhodujúcej miere na činnosť týchto orgánov.

Na základe poznatkov, ktorým predchádzali analýzy platnej legislatívy v Slovenskej republiky i legislatívy v niektorých ďalších krajinách, MPSVR SR pripravilo návrh konkrétnych legislatívnych úprav.

Informácia bola predložená na pripomienkové konanie dotknutým orgánom a to Ministerstvu financií SR – Daňovému riaditeľstvu SR, Ministerstvu vnútra – Prezídiu policajného zboru a Sekcii verejnej správy a Ministerstvu zdravotníctva SR. Uvedené ministerstvá nemali k predloženej informácii z hľadiska vecného a obsahového pripomienky.